Бойница (община)

Община Бойница се намира в Северозападна България и е една от съставните общини на Област Видин. Общински център е село Бойница.

География

Географско положение, граници, големина 
Общината е разположена в северозападната част на Област Видин. С площта си от 183,361 km2 заема 8-о място сред 11-те общините на областта, което съставлява 6,13% от територията на областта. Границите ѝ са следните:
 на североизток – община Брегово;
 на изток – община Видин;
 на юг – община Кула;
 на запад и север – Република Сърбия.

Релеф, води

Релеф 
Релефът на общината е предимно хълмист. Територията ѝ попада в най-северозападната хълмиста част на Западната Дунавска равнина. Тук тази област носи названието Бачията, която е прорязана от югозапад на североизток от дълбоките долини на р. Тополовец и нейните леви притоци Рабровска и Делейнска река. Южно от заличеното през 2012 г. село Халовски колиби, на границата с Република Сърбия се намира най-високата точка на общината – връх Бачище 372 m н.в., а в най-източната точка на общината, в долината на река Тополовец се намира най-ниската ѝ точка – 80 m н.в.

Води 
Цялата община попада във водосборния басейн на река Тополовец (десен приток на Дунав), която протича в източната ѝ част, по границата с общините Кула и Видин. От югозапад на североизток със своето средно и долно течение протича Рабровска река (ляв приток на Тополовец), а в най-северната част е изворът и най-горното течение на Делейнска река (също ляв приток на Тополовец).

На високия и стръмен ляв бряг на Рабровска река, на около 2 km преди устието ѝ се намира средновековния Албутинския скален манастир, който сега не е действащ.

Населени места 
Общината има 8 населени места с общо население 763 жители според преброяването от 7 септември 2021 г.

Административно-териториални промени 
 Указ № 162/обн. 8 април 1931 г. – признава н.м. Градсковски колиби за м. Градсковски колиби;
 Писмо № 6783/обн. 2 юни 1932 г. – признава н.м. Шипиковска махала за м. Шипиковска махала;
 – признава н.м. Халовски колиби за м. Халовски колиби;
 МЗ № 2820/обн. 14 август 1934 г. – преименува с. Фунден на с. Каниц;
 Указ № 960/обн. 4 януари 1966 г. – осъвременява името на м. Шипиковска махала на м. Шипикова махала;
 На основание §7 (т.3) от Закона за административно-териториалното устройство на Република България (ДВ, бр. 63/14 юли 1995 г.) всички махали, колиби, гари, минни и промишлени селища придобиват статут на села.
 Реш МС № 855/обн. ДВ бр. 82/26 октомври 2012 г. – заличава с. Халовски колиби и присъединява землището му към с. Шишенци.

Население 
Според преброяването през 2021 г. населението на общината е 763 души, от които 341 мъже и 422 жени.

Население по възраст 

Данни към 2011 г. за:
 Семейно положение: неженени/неомъжени – 18,9%; женени/омъжени – 44,7%; разведени – 8%; вдовци/вдовици- 28,4%.
 Фактическо семейно положение: не в брак (не в съжителство) – 50,4%; в брак – 43,6; в съжителство без брак – 6%.
 Образование: никога не посещавали училище – 1,2%; незавършено начално – 2,5%; Начално – 14,2%; основно – 41%; средно – 36,3%; висше – 4,8%.
 Икономическа активност: заети – 18%; безработни – 4,6%; учещи – 0,7%; пенсионери – 72,5%; други – 4,2%.

Етнически състав 

По етническа група от общо 1120 самоопределили се (към 2011 година):
 българи: 1095

История 
На 17 ноември 2011 година българското правителство начело с Бойко Борисов съобщава, че китайска компания е взела под аренда 20 000 декара земеделска земя във Видинско, като по-голямата част от масивите са в община Бойница. Фирмата ще отглежда царевица, люцерна и слънчоглед, като продукцията ще се изнася в Китай.

Политика

Общински кмет 
 2019 – Анета Стойкова Генчева ГЕРБ печели на първи тур с 91,67% - единствен кандидат.
 2015 – Анета Стойкова Генчева ГЕРБ печели на първи тур с 66,26% срещу Петър Пенков Иванов от АБВ с 23,51%.
 2011 – Анета Стойкова Генчева (НДСВ и БСП) печели на първи тур с 58,34% срещу Людмил Атанасов подкрепен от БЗНС с 20,89%.
 2007 – Анета Стойкова Генчева (НДСВ) печели на първи тур с 66,06% срещу Богдан Цоков подкрепен от БСП и ДПС
 2003 – Богдан Цоков (Българска социалдемокрация) печели на втори тур с 52% срещу Анета Генчева (НДСВ).
 1999 – Богдан Цоков (Българска евролевица) печели на втори тур с 56% срещу Недялко Петров (ОДС).
 1995 – Богдан Цоков (независим) печели на първи тур с 50% срещу Милчо Цоков (Предизборна коалиция БСП, БЗНС Александър Стамболийски, ПК Екогласност).

Общински съвет 
 2007

 2011

Транспорт 
През общината преминава частично участък от 30,2 km от Републикански път III-121 (от km 17,6 до km 47,8) от Републиканската пътна мрежа на България.

Топографска карта

Бележки

Източници

Външни препратки 
 Официален сайт на община Бойница
 Централна избирателна комисия, 2011